Na temelju članka 55. Statuta Grada Makarske („Glasnik Grada Makarske“, broj 3/21) i članka 26. Odluke o socijalnoj skrbi Grada Makarske („Glasnik Grada Makarske“ broj 27/22) gradonačelnik Grada Makarske donosi

   PRAVILNIK
o financiranju članarine za bazen JU Gradski sportski centar Makarska

Članak 1.

Ovim se Pravilnikom određuju uvjeti koje zainteresirana osoba mora ispunjavati kako bi joj se priznalo pravo na financiranje mjesečne članarine za korištenje bazena, te obaveze JU Gradski sportski centar Makarska (dalje JU GSC Makarska).

Članak 2.

Korisnici ovog prava mogu koristiti bazen u razdoblju 1. 2. - 30. 4., te 1.10. - 31.12., te im se priznaje pravo na mjesečnu članarinu za korištenje bazena JU GSC Makarska.

Članak 3.

Zainteresirana osoba mora ispunjavati sljedeće uvjete:

* uvjet prebivališta od tri godine na području grada Makarske računajući unazad od dana podnošenje zahtjeva
* životnu dob od 50 i više godina života
* ostale uvjete iz ovog Pravilnika

Članak 4.

Grad Makarska će u suradnji sa JU GSC Makarska za nove korisnike objaviti Javni poziv za prijave do 25-og u tekućem mjesecu za naredni mjesec korištenja.

Članak 5.

Korisnik koji koristi pravo prvi put dužan je prijaviti se do 25.- og u tekućem mjesecu za naredni prvi mjesec korištenja, te popuniti zahtjev po javnom pozivu iz čl. 4 ovog Pravilnika.

Članak 6.

Pravo na članarinu za svaki pojedini sljedeći mjesec korištenja se priznaje ako je korisnik u neposredno prethodnom mjesecu korištenja ovog prava koristio bazen najmanje 8 puta u mjesecu.

Za ispunjenje uvjeta iz stavka 1. ovog članka odgovoran je korisnik prava, koji je dužan imati ispunjen članski karton JU GSC-a Makarska na kojem moraju biti naznačena prava i obveze korisnika.

Iznimno ukoliko zbog opravdanih razloga (bolesti, ozljede i sl.) nije mogao koristiti pravo potrebno je to dokazati potvrdom liječnika koju je dužan dostaviti JU GSC Makarska u tijeku tekućeg mjeseca korištenja prava.

Članak 7.

Korisniku kojemu je pravo na mjesečnu članarinu već priznato, pravo na korištenje za sljedeći mjesec se produžuje za sljedeći mjesec, ukoliko su ispunjeni uvjeti korištenja propisani ovim Pravilnikom.

Članak 8.

U slučaju nepoštivanja obveze korištenja bazena na način propisan čl. 6. ovog Pravilnika korisnik prava gubi predmetno pravo cijelu tekuću godinu.

Korisnik koji ne želi koristiti pravo u sljedećem mjesecu dužan je o tome izvijestiti JU GSC u tekućem mjesecu korištenja prava.

Korisnik iz stavka 2. ovog članka u slučaju da ponovo želi koristiti pravo treba se javiti na javni poziv iz članka 5. ovog Pravilnika.

Članak 9.

Pravo se priznaje po redu prijave do iskorištenja sredstava planiranih za tekuću godinu.

Članak 10.

JU GSC Makarska se obvezuje provoditi postupak zaprimanja prijava i organizirati korištenje bazena uz kontrolu dolazaka na bazen, mjesečno ispostavljati račun Gradu te o svemu voditi evidenciju.

JU GSC Makarska se obvezuje zadnjeg dana u mjesecu korištenja prava sastaviti službene podatke o svim korisnicima ovog prava uz posebnu listu korisnika koji nisu ispunili uvjet iz članka 6. ovog Pravilnika te navedene podatke dostaviti Gradu u naredna dva radna dana.

JU GSC Makarska se obvezuje izraditi poseban članski karton JU GSC-a Makarska na kojem moraju biti naznačena prava i obveze korisnika iz ovog Pravilnika.

 Članak 11.

Ovaj Pravilnik objavit će se u Glasniku Grada Makarske, a stupa na snagu 15. siječnja 2023. godine.

Gradonačelnik

dr. sc. Zoran Paunović

KLASA: 610-01/22-01/12
UR.BROJ: 2181-6-06-02-22-1

U Makarskoj, 28. prosinca 2022.